Navarra Suma talde parlamentarioari atxikitako foru parlamentari Marta Álvarez Alonso andreak galdera egin du, jakin nahi baitu bakarrik dauden zenbat adingabe atzerritar pasa diren autonomia-prozesuetan dauden gazteei laguntzeko zerbitzura (10-21/PES-00015). Hona Nafarroako Gobernuko Eskubide Sozialetako kontseilariak informatzeko duena:

*Bakarrik dauden zenbat adingabe atzerritar pasa dira 2018an, 2019an eta 2020an autonomia-prozesuetan dauden gazteei laguntzeko zerbitzura?*

Datu hauek laguntza jaso duten gazteenak dira, alegia, bakarrik dauden gazte atzerritarrenak, adin-nagusitasunera iritsitakoan sartzen baitira autonomia-prozesuan dauden gazteei laguntzeko programan.

|  |  |  |
| --- | --- | --- |
| **Programako altak** | | |
| **2018** | 2019 | 2020 |
| **15** | 24 | 62 |

*Adierazi, urte horietako bakoitzerako, zerbitzuan egon diren gazte guztietatik zerbitzu horretara pasa diren bakarrik dauden adingabe atzerritarren ehunekoa.*

|  |  |  |  |
| --- | --- | --- | --- |
|  | **2018** | **2019** | **2020** |
| **Programako altak, guztira** | 42 | 56 | 96 |
| **Bakarrik dauden gazte atzerritarren altak** | 15 | 24 | 62 |
| **Bakarrik dauden gazte atzerritarren alten ehunekoa guztizko alta kopuruan** | % 35,71 | % 42,86 | % 64,58 |

|  |  |  |  |
| --- | --- | --- | --- |
|  | **2018** | **2019** | **2020** |
| **Urtean zehar programan lagundutako gazteak, guztira** | 51 | 82 | 147 |
| **Bakarrik dauden zenbat gazte atzerritarri lagundu zaien autonomia-programan urtean zehar** | 16 | 34 | 88 |
| **Bakarrik dauden gazte atzerritarren ehunekoa lagundutako gazteen guztizko kopuruan** | % 31,37 | % 41,46 | % 59,86 |

*Bakarrik dauden zenbat adingabe atzerritar geratu dira adin-nagusitasunera iritsita zerbitzu hori jaso ezinik, Nafarroako Gobernuak haien tutoretza bere gain hartu ez duelako –aurretik adingabekoentzako behaketa eta harrera zentro batean sarturik egon diren arren– eta, beraz, zorroak ezarritako baldintzak betetzen ez dituztelako?*

Gizarte zerbitzu orokorren zorroak, ekainaren 17ko 69/2008 Foru Dekretuaren bidez onetsi eta 30/2019 Foru Dekretuaren bidez aldatuak, “Autonomia-prozesuan dauden gazteei laguntza emateko zerbitzua” izeneko fitxan, baldintza eta irizpide hauek ezartzen ditu zerbitzu hori jasotzeko:

1. Behin babes neurria bukatutakoan, jatorrizko familiara itzuli ezin diren gazteak edo zaurgarritasun egoera bereziki larrian dauden gazteak.
2. Aktiboki eta probetxuz parte hartzea ezarri diren zerbitzuetan, hartutako konpromisoekin bat.
3. Eskumena duen administrazio unitateak aurrez txostena egitea.

Baldintza horien arabera, tutoretzapean ez egotea ez da zerbitzu horretarako aukera ukatzeko arrazoia. Beraz, bakarrik dagoen gazte atzerritar bati ere ez zaio arrazoi horrengatik ukatu zerbitzua baliatzea.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko otsailaren 12an.

Eskubide Sozialetako kontseilaria: María Carmen Maeztu Villafranca